GiliGold/VAD_KnessetCorpus huggingface dataset:
דולב: הנושא הזה מתואם עד הסוף עם מנכ"ל משרד התחבורה.
משה גפני: בטוח שלא מפסיקים סלילת שום כביש?
דולב: בטוח, בוודאות.
משה גפני: 203, בבקשה.
דורון סמיש: פניה זו נועדה לתגבור שתי משרות במרכז לניהול המשברים הלאומי שבתחום טיפול - - -
משה גפני: מה שני האנשים האלה עושים?
דורון סמיש: הם עובדים במרכז לניהול המשברים הלאומי שבתחום המל"ל, הנושא מסווג, בהתאם לסיכום בין המשרדים בתוספת שינויים פנימיים שלו.
דורון סמיש: אני לא יכול להרחיב כי הנושא מסווג.
משה גפני: מי אחראי למשרות האלה?
דורון סמיש: המטה לביטחון לאומי.
משה גפני: תגיד שידברו אתי על שתי המשרות האלה, אני רוצה לדעת.
דורון סמיש: בסדר גמור.
משה גפני: אני מחכה לטלפון.
משה גפני: 204, 205, בבקשה.
מעיין נשר: הפניה נועדה להעביר סך של 23,846 מתקציב התמיכות של משרד החקלאות לתקציב הפעולות של המשרד על מנת להתאים את תקציב המזומנים לתקציב ההרשאה להתחייב בהתאם לביצוע בפועל.
משה גפני: 206, 227, בבקשה.
אסף וסרצוג: הפניה התקציבית נודעה לתקצוב סך של כ-21 מיליון ש"ח בהוצאה, סך של כ-20 מיליוני ש"ח בהרשאה להתחייב וסך של כ-39 מיליוני ש"ח בהוצאה מותנית בהכנסה ו-39 תקני שיא כוח-אדם מתקציב המשטרה לתקציב רשות האוכלוסין וההגירה לשם העברת האחריות על מעברי הגבול מהמשטרה לרשות האוכלוסין וההגירה.
אסף וסרצוג: בהתאם להחלטת הממשלה תחום ביקורת גבולות עובר לאחריות משרד הפנים.
משה גפני: 217 עד 219, בבקשה.
מעיין נשר: הפניה נועדה להעביר סך של 44,030 מיליון לתקציב החטיבה להתיישבות עבור הנושאים הבאים: 17 מיליון שקלים להקמת אתר מגורים זמני למי שהתגוררו דרך קבע במיגרון בהתאם להחלטת הממשלה מספר 4569 מיום ה-29 באפריל השנה.
משה גפני: זו ההתיישבות מעבר לקו הירוק?
מעיין נשר: אין פה אף אחד.
משה גפני: לו הייתי מרצ, וואי וואי וואי.
קריאה: זה להעתקת מיגרון.
משה גפני: מה זה משנה, להעתקת, לא העתקת?
משה גפני: מרצ לא פה, זה הכול, ולא מפלגת העבודה.
משה גפני: אני לא מתנדב להיות משהו אחר.
משה גפני: מזל, תאמין לי, לממשלה הזו שהם לא אופוזיציה.
משה גפני: 220 עד 222, חקלאות, בבקשה.
מעיין נשר: הפניה נועדה להעביר סכום של 27,035 מיליון שקלים שחלקם מסעיף משרד הקליטה והשאר מסעיף התמיכות של משרד החקלאות לסעיף הפעולות של משרד החקלאות לצורך הדברים הבאים: 2,691 מיליון שקל למנהל המחקר החקלאי עבור קליטת מדענים עולים ממשרד הקליטה, סך של 24,344 מיליון ש"ח לתקציב הפעולות עבור מימון פעולות שונות, ביניהן תוכנית לפיתוח ולקידום החקלאות - - -
משה גפני: תדברי יותר בקול, בבקשה, שכל חברי הכנסת ישמעו אותך.
מעיין נשר: אתה שומע אותי?
משה גפני: אני שומע, כן.
מעיין נשר: כי זה כל חברי הכנסת, לא? אני לא רואה עוד.
משה גפני: יש עוד חברי כנסת בבניין.
מעיין נשר: 24,344 מיליון שקלים זה עבור פעולות שונות, ביניהן בשל החלטת ממשלה 4215 מיום ה-2 בפברואר 2012 שקובעת שתמומן תוכנית לפיתוח ולקידום חקלאות באזורי עדיפות לאומית.
מעיין נשר: בנוסף, מימון פרויקט מיפוי קרקעות ישראל בשיטת GIS על פי הסכם בין משרד החקלאות, רשות המים ומנהל מקרקעי ישראל, ומימון מחקרים בתקציב המדען הראשי של משרד החקלאות ופעולות בענפי דיג ושימור הקרקע.
משה גפני: תגידי, שרת הקליטה יודעת שאתם מורידים לה כסף?
מעיין נשר: אני מניחה שכן.
משה גפני: היה לי סיפור עם שר השיכון.
משה גפני: שר השיכון בא אלי בטענות בגלל שהורידו לו ממשרד השיכון, הוא אמר: איך עשית דבר כזה בלעדי?
משה גפני: אתם מורידים למשרד לקליטת עלייה, מורידים כסף, אחרי זה אתם מורידים למשרד החקלאות, תמיכות במוצרים ציבוריים, מה זו ההפחתה הזו?
מעיין נשר: למשרד החקלאות יש שני סעיפים תקציביים, 32 - - -
משה גפני: לא, ממה שאתם מפחיתים, אתם מפחיתים 22 מיליון מתמיכה במוצרים ציבוריים.
מעיין נשר: שזה של משרד החקלאות.
משה גפני: מה זה מעניין אותי של מי?
משה גפני: מה זה הנושא?
מעיין נשר: זה בעצם כמו שינוי פנימי, זה פשוט מפוזר בשני סעיפים.
משה גפני: לא חשוב, אני לא שואל על הפרוצדורה.
משה גפני: מי יפגע?
מעיין נשר: זה לא שמישהו נפגע, זה איזשהו תעדוף של המשרד.
מעיין נשר: קודם כל יש פה איזושהי רזרבה משרדית בסעיף הזה.
משה גפני: המשרד לקליטת עליה מודע לזה שמורידים לו מקליטת מדענים עולים?
מעיין נשר: כן, זה תקציב שעובר מדי שנה, זה מתואם – אני לא יודעת עם השרה כי אני לא מתואמת עם השרה אבל אני מתואמת עם הדרגים המקצועיים.
משה גפני: זאת אומרת, ירד לקליטת מדענים עולים 2,600 מיליון?
משה גפני: אבל זו פגיעה במדענים עולים.
מעיין נשר: לא, זה לטובת מדענים עולים שנקלטים במנהל המחקר החקלאי, צריכים כסף למחקרים ורוצים להביא מדענים איכותיים בחו"ל ומשרד הקליטה תומך בזה.
מעיין נשר: זה עובר כל שנה.
משה גפני: פניות 220 עד 222, מי שבעד אישור הפניות ירים את ידו.
משה גפני: 224, 225, בבקשה.
דניאלה פרתם: הפניה נועדה לתגבר את תקציב הביטחון עבור מעבר יחידות אמ"ן ותקשוב לנגב בהתאם להחלטה 3161 מה-17 באפריל 2011, כדלהלן: תקציב של 295 מיליון ש"ח בהוצאה ותוספת תקציב בסך 180 מיליון שקל בהוצאה מותנית בהכנסה ממנהל מקרקעי ישראל.
משה גפני: זה מה שפורסם בעיתונים ששר השיכון מעכב את ההעברה הזו?
דניאלה פרתם: לא, פה מדובר על החלטת הממשלה לאמ"ן ותקשוב.
דניאלה פרתם: הנושא שאתה מדבר עליו זה סיכום אחר.
משה גפני: זה לא מה שהיה בנוגע לבסיסי צה"ל?
דניאלה פרתם: לא, זה סיכום על תכנון ופיתוח מחנות.
דניאלה פרתם: זה סיכום שנעשה בהמשך - - -
דניאלה פרתם: משרד האוצר מעביר 295 מיליון שקלים ומנהל מקרקעי ישראל 180 מיליון בהוצאה מותנית בהכנסה.
משה גפני: יעבירו את זה ממרכז הארץ לנגב?
דניאלה פרתם: מעבירים את יחידות אמ"ן ותקשוב לנגב, כן.
משה גפני: גם את פי גלילות?
דניאלה פרתם: גם את גלילות, בין היתר גלילות.
משה גפני: זה הרבה כסף רק לתכנון.
דניאלה פרתם: זאת הפעימה הראשונה, כן, של חלק מהתכנון ועבודות התשתית.
משה גפני: זה כמעט חצי מיליארד שקל.
דניאלה פרתם: זה בהתאם לסיכום מנכ"ל משרד - - -
משה גפני: לא, לא סיכום, אבל מה עושים עם החצי מיליארד שקל?
משה גפני: זה רק תכנון?
דניאלה פרתם: אז אני אומרת, אפיון, תכנון ראשוני ועבודות תשתית במחנות עצמם בנגב.
משה גפני: אתה קשור לעניין הזה.
גל קליין: כן.
משה גפני: אתה יכול להסביר יותר?
גל קליין: התקציב מיועד עבור תכנון המחנות, אלה פרויקטים בהיקף של מיליארדי שקלים, ועלייה לקרקע שכבר מתבצעת בפועל גם עבור אגף התקשוב וגם עבור אמ"ן בדרום.
גל קליין: יש גם פרויקטים מקדימים שלא ניתן לפרט אותם פה אבל אפשר להעביר פירוט נוסף.
משה גפני: כן, אני רוצה את הפירוט הנוסף.
גל קליין: שמבוצעים כבר עכשיו במרחב הנגב, באזור אופקים, באזור נבטים, והתקציב מיועד עבור זה.
גל קליין: הוא הוצג למשרד האוצר בפירוט רב.
משה גפני: 226, בבקשה.
גיא הרמתי: הפניה נועדה לתקצב כוח-אדם ברשות לזכויות ניצולי שואה.
משה גפני: מה זה כוח-אדם?
גיא הרמתי: לתקצב שכר של כוח-אדם תוספתי או קיים ברשות לזכויות ניצולי שואה.
משה גפני: מספרי פניות 228 עד 232, בבקשה.
אמיר אדרי: פניה תקציבית זו נועדה להעביר סך של 129,321 אלפי ש"ח במזומן ו-6 מיליוני שקלים בהרשאה להתחייב עבור משרד האנרגיה והמים בגין השלמת ההסדרה המימונית בין משרד התחבורה למשרד האנרגיה והמים, מימוש סכום תקציבי עם משרד האנגריה והמים, הוספת תקני כוח-אדם בתחומי התייעלות אנרגטית, אוצרות טבע, מדען ראשי ויחידת הביטחון של המשרד.
אמיר אדרי: שימושי המשרד בתקציבים האלה יופנו בין היתר לקמפיין תקשורתי.
אמיר אדרי: אני מניח שעודכנת בזה שיש בצורת חשמל בקיץ הקרוב, כפי שמציין שר האנרגיה, רוצים לצאת בקמפיין תקשורת נרחב לציבור.
אמיר אדרי: מעבר לזה יש כאן כספים לטובת המדען הראשי שזו יחידה שעוסקת בקידום סטארט-אפים בתחום - - -
משה גפני: אין מתנגדים, אין נמנעים, הפניות אושרו כולן.
משה גפני: צו מס ערך מוסף (שיעור המס על מלכ"רים ומוסדות כספיים) (תיקון), התשע"ב-2011 וצו מס ערך מוסף (שיעור המס על עסקה ועל יבוא טובין)(תיקון), התשע"ב-2011.
משה גפני: מי מסביר את הצו?
ערן יעקב: שלא תאיימו עלי, אני מתחיל לפחד.
גאלב מג'אדלה: אם אתה לא תתנהג נכון אתה תקבל איום.
יצחק וקנין: ערן, אתה הרי פעם אחת לוקח מע"מ, פעם אחת אתה – לא צריך לדבר על זה.
יצחק וקנין: תאמין לי, העיניים שלנו רואות מספיק.
יצחק וקנין: חכם – עיניו בראשו.
גאלב מג'אדלה: פעם אחת הוא לוקח, פעם שנייה לא מתקזזים אתנו.
גאלב מג'אדלה: נכון, ערן?
גאלב מג'אדלה: אתה רואה?
גאלב מג'אדלה: מכירים את השיטה.
משה גפני: ערן, בבקשה, בקצרה.
ערן יעקב: הצווים שעומדים לפנינו פה הם לעניין צו מס ערך מוסף לגבי טובין ועסקה על יבוא טובין והצו השני הוא לגבי מלכ"רים ומוסדות כספיים.
ערן יעקב: כרגע אנחנו פועלים מתוקף הוראת שעה שמאפשרת גבייה של 16% מע"מ, זה המצב כמו שהוא נכון להיום.
ערן יעקב: אנחנו באים לוועדה על מנת שתאפשר לנו ב-2013 בהתאם להחלטת ממשלה להמשיך עם מע"מ של 16% במקום להפחית אותו כמו שהוא מופיע בתקנות, וזה בהתאם להוראת השעה שתקפה נכון ל-2012.
ערן יעקב: זו בקשתנו כמובן גם לגבי מוסדות כספיים ומלכ"רים שבהם אנחנו לא עושים שינוי.
ערן יעקב: אז לגבי מוסדות כספיים ולגבי שאר יבוא טובין ועסקאות – להשאיר את המע"מ על 16% ולא להפחית אותו ל-15.5%.
שגית אפיק: זה לא "לא להפחית", הוראת הקבע היא שזה אמור להיות אוטומטית 15.5.
יצחק וקנין: אוטומטית זה היה צריך להיות מופחת.
ערן יעקב: זה מה שאני אומר.
ערן יעקב: כמו שאמרתי כרגע, אנחנו פועלים מתוקף הוראת שעה אז אנחנו רוצים פשוט לעגן - - -
שגית אפיק: אתה רוצה להפוך את הוראת השעה להוראת קבע כך שהחל משנת 2013 יהיה 16%?
משה גפני: כמה כסף זה נותן לאוצר המדינה?
ערן יעקב: 2.2 מיליארד ש"ח.
משה גפני: בבקשה, אבישי.
אבישי ברוורמן: אני ישבתי גם בכיסאך ואני מאוד מעריך את פקידי האוצר אבל אני רוצה להסביר.
אבישי ברוורמן: יש פה משהו יותר חמור כי אין לי ספק שכל ההתנהלות של – ועוד פעם, אני לא הולך לפקידים – של שר האוצר ומדיניות הממשלה בעניין מס הערך המוסף היא זריית חול בעיני הציבור.
אבישי ברוורמן: עוד מעט, הלוא יש כבר רוב של 94, אנחנו נציג את התקציב הבא.
אבישי ברוורמן: והתקציב הבא, אין לי ספק שאנחנו נעלה, במקום 16% נבקש מע"מ של 17%.
אבישי ברוורמן: במקום מתווה שאמרו על פני זמן כשהיה וויכוח, מתווה שהיה ברור שהעומס על מעמד הביניים ועל הקבוצות החלשות הוא כולו בעיקר במיסוי באמצעות מסים עקיפים שהם רגרסיביים והמדיניות הכלכלית אמרה שצריך להחליף את זה במסים על עשירים או מסים ישירים, אנחנו כאן נכנסים למתווה שבו אנחנו נפגע במעמד הביניים ובשכבות החלשות בצורה ברורה כי זו הדרך הקלה ביותר לעשות את המיסוי.
אבישי ברוורמן: זו לא רק ההערה הזאת, אני בא פה למה שיקרה בעתיד.
אבישי ברוורמן: פה אני מדבר על מה שקורה כאן.
אבישי ברוורמן: וכיוון שהתקציב יעבור, גפני, אתך או לא אתך – יש פה 94 איש, אם יצטרכו יחליפו אותך – אני כבר כאן שם הערת אזהרה.
אבישי ברוורמן: אמרו שבישראל יש כלכלה טובה.
אבישי ברוורמן: כלכלה טובה למי?
אבישי ברוורמן: ברגע שהיתה צמיחה בעבר, הצמיחה לא עברה למעמד הבינוני ולשכבות החלשות.
אבישי ברוורמן: זה קרה גם פעם.
אבישי ברוורמן: היה מצב של הגירעון, מר נתניהו היה גם שר אוצר, חתכו, מי נפגע?
אבישי ברוורמן: מעמד הביניים והקבוצות החלשות.
אבישי ברוורמן: עכשיו היתה צמיחה ואנחנו רואים גם שמעמד הביניים והקבוצות החלשות לא נהנו.
אבישי ברוורמן: עקב חריגות גדולות של תקציב הביטחון בעיקר – שאני בטוח שהן עוד לא מדווחות לחלוטין, ששר האוצר אמר שהוא עם היד על הדופק ואין חריגות במשרד הביטחון – אני לא יודע אם החריגות בתקציב הן 12 מיליארד, 20 מיליארד או 40 מיליארד.
אבישי ברוורמן: אני לא יודע מהן החריגות.
אבישי ברוורמן: אין לי מושג, אני לא יודע אם לך יש מושג.
אבישי ברוורמן: ולכן אני בא לנקודה הזו, אם כרגע הפתרון לחריגות התקציביות האלה יהיה העלאת המסים העקיפים, כי ה-16%, ביטול ההפחתה ל-15.5%, היא פאניקה שקורית כרגע של שר האוצר שמבין שיש לו בור, וכהרגלו, שר האוצר את הבור הזה ימלא באמצעות פגיעה במעמד הבינוני ובקבוצות החלשות.
אבישי ברוורמן: בדיוק על זה היתה מחאה חברתית.
אבישי ברוורמן: אני חושב שבמקרה הזה הגיע הזמן להפסיק לשטות במעמד הביניים ובקבוצות החלשות – כן, אני אומר את זה לשר האוצר – כדי להיטיב עם הקבוצות האחרות.
אבישי ברוורמן: ולכן הדבר הזה נראה תמים כרגע אבל זו תחילתו של מהלך שהולך לעלות את כל המסים העקיפים כי זה קל לגבות אותם, זה גם מתאים לפילוסופיה, ולכן אני מתנגד לזה ואני בטוח שהנציג של מפלגת העבודה כשיצביע גם יתנגד לזה.
משה גפני: אני רוצה להגיד לחברי הוועדה: תראו, זה הגיע אלי - - -
אבישי ברוורמן: הייתי ברור?
משה גפני: כן,כן, היית ברור לגמרי, אני רק רוצה להתייחס לעניין הזה.
משה גפני: תראו, אני יודע מה שהולך לקרות – זאת אומרת, אני יודע את מה שאמרתם, אני יודע בדיוק את הכול, לפי דעתי אף אחד לא יודע בדיוק את הכול – אבל יש פה סיפור שהוא מאוד קשה.
משה גפני: מה הם יעשו בתקציב?
משה גפני: הם יביאו מע"מ על פירות וירקות, הם יפגעו - - -
אבישי ברוורמן: בדיוק, איפה שקל, בחלשים.
משה גפני: אבישי, אני משיב לך.
אבישי ברוורמן: סליחה, כן.
משה גפני: הם ילכו, כמו שאמרת, על מקומות חלשים.
משה גפני: עשיתי את זה אתמול ואני מעדיף לעשות את זה גם היום, המע"מ היה עד 2009 16.5%, הוא ירד – ואני לא בטוח שהיה כדאי בכלל לעשות את זה, זה הרבה כסף – ירד חצי אחוז והחצי אחוז הזה לא השפיע על אף אחד.
משה גפני: הוא לא הוריד את מחירי המזון, אולי, אולי מחירי הדירות, גם לא כל כך בטוח.
משה גפני: אבל ודאי לא את מחירי הדלק, ודאי לא את מחירי החשמל.
משה גפני: החצי אחוז הזה, שאין לו שום השפעה והוא עתיד לקרות רק ב-1 בינואר 2013, וגם הוא לא משתנה, הוא נשאר כמו שהיום, הוא היה 16.5%, הוא 16%.
משה גפני: כשמשרד האוצר יבוא לפה עם התקציב אנחנו, ועדת הכספים, יכולים להגיד לו: נתנו לך עכשיו 2.2 מיליארד שקל, אתה לא יכול לבוא עכשיו ולדרוש מע"מ על פירות וירקות, אתה לא יכול לבוא ולדרוש לפגוע במעמד הביניים או בשכבות החלשות בגלל שנתנו לך.
משה גפני: אתמול נתנו לך 300 מיליון, היום נתנו לך 2.2 מיליארד.
משה גפני: אני כל הזמן מחפש את הדרכים איך להביא כסף לאוצר המדינה ולא לפגוע במעמד הביניים ולא לפגוע בשכבות החלשות, זה לא פוגע.
משה גפני: החצי אחוז הזה, ב-1 בינואר 2013, אף אחד לא ירגיש אותו בגלל שהוא גם לא משתנה מבחינת האחוזים, אבל גם אם הוא היה משתנה הוא לא היה משפיע.
משה גפני: לכן אני מציע לאשר את זה.
אבישי ברוורמן: יש לי הערה פה, גפני, רק אם תרשה לי.
משה גפני: רק רגע, אני רק רוצה לבדוק האם חברי הקואליציה יצביעו בעד עמדת הממשלה.
אבישי ברוורמן: הערה אחת שאולי תעזור, הערת הבהרה.
גאלב מג'אדלה: אבל אנחנו לא קואליציה, אנחנו אופוזיציה.
גאלב מג'אדלה: אתה פונה לחברי הקואליציה, חברי הקואליציה זה אתה ווקנין.
אבישי ברוורמן: גפני, אני רוצה לתת הערת הבהרה.
משה גפני: צריך שיהיה אישור, אל תצביעו נגד לפחות.
גאלב מג'אדלה: אני לא אמרתי אם אני מצביע נגד או בעד, אני רק אמרתי לך: אתה פונה אלי, אתה מתבלבל.
משה גפני: אבל אתה קואליציה אתי.
גאלב מג'אדלה: אה, אתך תמיד קואליציה.
אבישי ברוורמן: גפני, אני רוצה לתת לך הערת הבהרה.
אבישי ברוורמן: את הדברים האלה למדתי לצערי על בשרי גם כיו"ר ועדת הכספים, גם מידידך ועמיתך יעקב ליצמן.
אבישי ברוורמן: קודם כל אני אגיד לך הערה אחת, הסיבה שמחירי המזון גבוהים פה מאוד זה לא החצי אחוז או האחוז, זה בגלל שהריכוזיות פה וחוסר התחרותיות פה הוא אדיר.
אבישי ברוורמן: ולכן אל נערבב שמיטה בהר סיני.
משה גפני: זה נכון, אני מסכים.
אבישי ברוורמן: אבל אני בא להערה שלך, מדוע קשה לי אתה ותבין אותי.
אבישי ברוורמן: לגופו של עניין, אם אני הייתי יודע שאין פה משטר קואליציוני של 94, ומה שאומר כרגע גפני, אנחנו מאשרים כדי שתהיה התוספת של 2.2 מיליארד שקל אבל מכאן ואילך ועדת הכספים של מדינת ישראל הריבונית – שלהבדיל מוועדות כספים במדינות אחרות, הן פה נשלטות לחלוטין על ידי קואליציה – אם לא ישונה יותר המס ערך מוסף אני הייתי אומר "ראה וקדש".
אבישי ברוורמן: מכיוון שאני מכיר את המשחקים, עם כל הכבוד לך, ידידי גפני, של קואליציה, שברגע ששליחי הציבור הנכבדים והאינטליגנטים יקבלו משר האוצר את ההוראה: יש לנו גירעון, אנחנו יוון, אנחנו ספרד, תביא לי 17%.
אבישי ברוורמן: עם כל הכבוד לגפני, גפני יעביר את ה-17%.
אבישי ברוורמן: ולכן אני ממליץ להצביע נגד בתור הערת אזהרה.
משה גפני: אבישי, שאל אותי אתמול עיתונאי חרדי ואני אמרתי לו את האמת ואני אומר את זה בפומבי.
משה גפני: הוא שאל אותי: עכשיו כשיש 94, אתה מפחד שיחליפו אותך ותתחיל להעביר דברים?
אבישי ברוורמן: צ'יק צ'ק.
משה גפני: נמצא פה ערן יעקב.
משה גפני: כמה דברים הממשלה פה שמה על שולחן הוועדה ולא עבר?
משה גפני: אתה רוצה שאני אביא לך את הישיבה?
משה גפני: אני בטבע לא כזה.
משה גפני: כתוצאה מכך שיש 94, יכול להיות 120 חברי כנסת בקואליציה, אם יהיו דברים שהם לפי אמונתי – גם אמונתי הדתית אבל גם אמונתי החברתית – כמו שהיה הסיפור עם המשפחתונים קודם, הם יכולים להדיח אותי.
משה גפני: הם לא צריכים להדיח אותי, אני נותן מכתב התפטרות.
משה גפני: יש דברים שלא יעברו כאן, אני אומר לממשלה.
אבישי ברוורמן: להבדיל מחברי כנסת רבים שמילתם לא שווה שום דבר – ואתה יודע שאחד מחברי הכנסת הבכירים בכנסת, אחרי שנכנסתי לפוליטיקה הסביר לי: אל תאמין לי ולכל האחרים כי כולנו משקרים.
אבישי ברוורמן: יש פה בעיה מי מגלח את הספר אבל כמו שאנחנו רואים לאחרונה הוא אומר אמת בצורה פרדוכסלית.
אבישי ברוורמן: האם אתה מצהיר קבל עם ועולם שאתה מניח ידיך – אני לא אומר את הדבר, באמת – שאתה לא תיתן יותר עם הדבר הזה עובר להעלאת מס ערך מוסף כשאתה מכהן כיושב-ראש ועדת כספים?
משה גפני: אני לא יכול להגיד דבר כזה.
אבישי ברוורמן: אז מה אתה אומר?
משה גפני: אני אגיד לך מה אני כן אומר.
משה גפני: אני אומר: הרי יונחו לפנינו הבעיות, יבוא התקציב עם הגירעון שלו, עם יעד הגירעון, ואתה מבין בזה - - -
אבישי ברוורמן: אבל אני כבר אומר לך מה שהולך לקרות.
משה גפני: לא, אני לא יודע שזה מה שהולך לקרות בגלל שגם הם לא יודעים.
משה גפני: אם יונח לפנינו מע"מ על פירות וירקות - - -
אבישי ברוורמן: לא, יהיה מס 17%, הוא שאמרתי, זה הכי קל.
אבישי ברוורמן: הבנת אותי, וקנין?
אבישי ברוורמן: אם יש 17, 18 לא יהיה - - -
משה גפני: אני לא יכול לבחור בין הרע לרע יותר.
משה גפני: אנחנו מקווים שהמצב הכלכלי ישתפר.
גאלב מג'אדלה: אני מציע שתנהג כפי שנהג כבוד הפרופסור כשהיה יושב-ראש ועדת הכספים.
אבישי ברוורמן: אני מתנגד להעלאת מס הכנסה.
אילן גילאון: אל תשלם למפרע כלום, זה פרוטקשן.
משה גפני: רבותי, אתם תצביעו נגד?
אילן גילאון: אני לא הייתי באף ממשלה, אתה לא יכול להרשות לי - - -
משה גפני: אז אתם תצביעו נגד?
משה גפני: אתה יכול להצביע אתנו, חבר הכנסת?
גאלב מג'אדלה: תקשיב, אנחנו לא נעשה פה משחקי מילים.
גאלב מג'אדלה: ואם נצביע היום נגד, בעוד שעה תביא הקואליציה ויצביעו בעד.
גאלב מג'אדלה: מה, עושים צחוק?
אבישי ברוורמן: למה אנחנו אומרים את זה?
אבישי ברוורמן: כי אני אומר לך, ותרשום את זה - - -
יצחק וקנין: אבישי, אני באמת רוצה לעזור בקטע הזה.
יצחק וקנין: אני מסתכל לערן בעיניים, ואני מדבר במלוא הרצינות עכשיו, לפני כן קיימנו דיון פה מאוד חשוב וגם הוא דיבר על מע"מ.
יצחק וקנין: אני אומר, ערן, אנחנו יושבים פה כחברי ועדת כספים מהקבועים שבהם שבאים בכל דיון כמעט, אני מאמין שאנחנו נעביר את זה עכשיו, אבל שיהיה ברור, הנושא הקודם שהיה צריך לרדת מסדר-היום, זה צריך להיות ברור לחלוטין.
יצחק וקנין: פעם שנייה, אני חושב שהדברים צריכים להיעשות בצורה מסודרת כי אחרת אתם תאבדו את האופוזיציה כי האופוזיציה עד היום היתה אחראית בוועדת כספים ואם היא תתחיל להשתולל אנחנו נתחיל להיות באיזו מערבולת שלא נדע לאן נגיע אתה.
יצחק וקנין: לכן אני מציע, אבישי, או שאתם תמנעו ותתנו לנו להעביר את זה, חבל שנעשה - - -
אבישי ברוורמן: תן לי דקה להתייעצות.
אילן גילאון: אני מנוע, אני לא יכול.
אילן גילאון: אני לא אצביע, עקרונית אני אומר, על שום דבר שהוא - - - אני לא אצביע בעד בחיים.
גאלב מג'אדלה: אבישי, עם מי אתה רוצה להתייעץ?
גאלב מג'אדלה: אני חבר הוועדה ואני מצביע.
גאלב מג'אדלה: עם מי אתה רוצה להתייעץ, עם אלוהים?
משה גפני: אבישי, אני בכל צריך להביא את זה לאישור המליאה.
יצחק וקנין: גאלב מג'אדלה, אתה יכול להימנע?
גאלב מג'אדלה: לא, אני מקבל את הצעתו של היושב-ראש.
משה גפני: מאה אחוז, הוא בעד.
גאלב מג'אדלה: אני מקבל את הצעתו של היושב-ראש כי זה רציני.
גאלב מג'אדלה: אני לא עושה עכשיו פוזה, פוזה יש כל הזמן בכנסת, לא חסר פוזות.
גאלב מג'אדלה: אנחנו עכשיו בהתייעצות.
ערן יעקב: כשזה היה על חשבון דברים שכבר ניתנו.
משה גפני: אתה מוסיף לי?
משה גפני: תעשה לי טובה, אולי תירגע?
משה גפני: המשפחתונים, זה מה שסוכם.
ערן יעקב: המשפחתונים, אנחנו לקחנו לתשומת הלב.
גאלב מג'אדלה: סיימנו את ההתייעצות, אתה יכול להתחיל.
משה גפני: אני צריך להביא את זה למליאה בכל מקרה.
משה גפני: בעד אישור הצו – פה אחד
גאלב מג'אדלה: אין נגד ואין נמנעים.
שגית אפיק: יש שני צווים.
שגית אפיק: הצבעת גם על צו מס ערך מוסף וגם על צו מס שכר?
משה גפני: הצו אושר וזה יובא - - -
גאלב מג'אדלה: ערן, הקשבת ליושב-ראש?
אילן גילאון: רגע, אנחנו שניים הרי נגד.
משה גפני: אנחנו היינו שלושה בעד.
אורי אריאל: שלושה בעד?
משה גפני: הגעת לי עכשיו לתוך כל זה?
משה גפני: רבותי, אני מגיש רביזיה להחלטה.
גאלב מג'אדלה: איזו החלטה?
אורי אריאל: אני גם מגיש רביזיה.
משה גפני: אתה אל תגיש רביזיה, תעשה לי טובה, כל דבר אתה נדחף לי עכשיו?
גאלב מג'אדלה: רגע, איזו החלטה?
משה גפני: על ההחלטה של הצו, אנחנו נבחן - - -
משה גפני: בסדר, אתה רוצה שאני אצביע?
משה גפני: אתה סתם עכשיו מקלקל לי.
אורי אריאל: אתה רוצה להצביע?
אורי אריאל: זו הזכות של כל יושב-ראש.
ערן יעקב: גפני, אני מציע שלא לקשור את זה.
משה גפני: אני לא שואל אותך.
משה גפני: מה שהציע חבר הכנסת וקנין.
משה גפני: אורי, אני מבקש, תעשה לי טובה, תוריד את הרביזיה.
משה גפני: זה מגיע למליאה.
אורי אריאל: אני מבקש שהאוצר יודיע שהוא יניח למטפלות.
יצחק וקנין: נו, הוא הודיע, הוא כן, הוא הודיע.
אורי אריאל: הוא הודיע?
אורי אריאל: אני לא שמעתי, סליחה.
יצחק וקנין: אורי, נו, ברצינות.
יצחק וקנין: אני פניתי אליו.
אורי אריאל: מה אתה מתעצבן?
אורי אריאל: סליחה, אם הוא הודיע שיודיע עוד פעם.
משה גפני: הוא הודיע, הודיע.
אורי אריאל: מי זה "הוא"?
אורי אריאל: מי הודיע?
משה גפני: זה לא הוא, זה דיון אחר היה, עם האוצר.
אורי אריאל: מקודם, נו.
אורי אריאל: אני יודע שזה לא הוא.
משה גפני: אז הודיעו את זה.
אורי אריאל: אי הייתי פה, הוא לא הודיע.
גאלב מג'אדלה: כשנכנסת לחדר.
אורי אריאל: חבר'ה, הייתי בחדר בדיון הזה, הוא לא הודיע.
משה גפני: מה לא הודיע?
אורי אריאל: הבחור, אני לא זוכר את שמו, עם ליאת.
משה גפני: מה הוא לא הודיע?
אורי אריאל: על זה שהם מקבלים את הסיכום שלך.
משה גפני: הם הודיעו, הודיעה תמר אלמוג והודיעה ליאת גרבר שמקבלים את הסיכום.
משה גפני: הודיעו, בפרוטוקול.
גאלב מג'אדלה: וזה מה שיהיה בפועל.
אורי אריאל: גפני, אתה הודעת שאתה מכתיב להם, הם צריכים להסכים.
משה גפני: לא, אמרתי לגבי השומות.
משה גפני: אם יצאו שומות אז אמרתי שאת זה אני מסכם ולוקח על עצמי את האחריות.
אורי אריאל: ומה הם הודיעו?
משה גפני: הם לא הודיעו כלום, לא התייחסו לעניין.
אורי אריאל: הוא אשר אמרתי.
משה גפני: אורי, אתה הרבה זמן פה.
שגית אפיק: הם אומרים שאין שומות.
אורי אריאל: הם אומרים שאין שומות ולכן הם מתווכחים עליהן.
משה גפני: אורי, מה הוויכוח הזה?
משה גפני: יש סיכום.
משה גפני: הם לא רוצים להגיד את זה פה, אני אומר לך שיש סיכום.
אורי אריאל: מה זאת אומרת שהם לא יגידו את זה פה?
משה גפני: אני מגיש רביזיה, אני אגיד לכם מה הרביזיה.
משה גפני: חבר הכנסת וקנין אמר דבר נכון, הנושא של המשפחתונים עולה לנו על העצבים, התנהגות של הממשלה שהיא מתחת לכל ביקורת.
משה גפני: אני רוצה לבחון בשבוע הקרוב, בשבועיים הקרובים, שבאמת המצב הוא כזה.
משה גפני: חשבתי לעצור את הישיבה ולא להביא עכשיו את העניין הזה אבל אמרתי: לא, לנהוג באחריות ולהביא.
משה גפני: בלאו הכי זה רק ב-1 בינואר 2013.
משה גפני: שבוע, שבועיים, לבחון את הדברים שבאמת מבצעים אותם כמו שצריך בגלל שיש פה ריבוי רשויות, יש פה גם את משרד התמ"ת, יש פה גם את רשות המסים, יש גם את אגף התקציבים, ומי כמוך, ערן, יודע שכשיש הרבה משרדים עם הרבה אגפים לפעמים מתחילים ויכוחים.
משה גפני: אני רוצה לוודא שמה שחבר הכנסת וקנין אמר מתבצע.
משה גפני: אני פותח את ישיבת ועדת הכספים בנושא החלטת רשות המסים לשנות את מעמד המשפחתונים לצרכי הדיווח והחיוב במס ערך מוסף.
משה גפני: מדינת ישראל החליטה שהיא מעודדת – זה כבר היה כאן בוועדה לפני שנתיים – יציאת נשים לעבודה ולכן ועדת הכספים - - -
גאלב מג'אדלה: איזה נשים?
משה גפני: נשים, נשים.
גאלב מג'אדלה: בכלל?
משה גפני: תגיד לי, למה עברת מקום?
גאלב מג'אדלה: כדי לראות אותך יותר טוב.
משה גפני: הנה, אפילו אבישי הגיע, שלום.
גאלב מג'אדלה: רק התיישבתי ואבישי הגיע.
משה גפני: היא החליטה לעודד נשים, כיעד לאומי, לצאת לעבודה.
משה גפני: ולכן, ועדת הכספים בשעתו, בבג"ץ פרי ביטלה את החלטת הבג"ץ בחקיקה מכיוון שהטענה היתה שמבג"ץ פרי ירוויחו נשים מהמעמד הגבוה יותר מבחינה כלכלית, בעוד שאם אנחנו נעודד את המשפחתונים ואת המעונות ואת הצהרונים ייהנו מזה כל הנשים שיוצאות לעבודה, אפילו אם הן לא במעמד כלכלי בכיר וגבוה ומשתכרות שכר יותר גבוה.
משה גפני: אנחנו הלכנו על המהלך הזה.
משה גפני: אנחנו, בוועדת הכספים, ביטלנו פה אחד את בג"ץ פרי והלכנו על תשלום מוגדל למשפחתונים, לצהרונים ולמעונות.
משה גפני: במהלך כל השנתיים האלה אני כל הזמן נתקל בבעיות, אנחנו כולנו נתקלים בבעיות.
משה גפני: היה פה גם דיון לגבי הנושא של משרד התמ"ת, אנחנו נתקלים בבעיות שהמטפלות והמשפחתונים – מעכשיו, מכאן ואילך אני אומר משפחתונים ואני מתכוון לכולם – נתקלים בבעיות בירוקרטיות.
משה גפני: היה את נושא סולם השקילות, אם מישהו זוכר.
משה גפני: בהיסטוריה היה דבר כזה שאני פעם אכתוב על זה ספר, איך ממשלת ישראל מקבלת החלטה להוציא נשים לעבודה וכדי להוציא נשים לעבודה הם מעלים את הכסף שאימהות יצטרכו לשלם ואף אחד מהשרים לא הבין על מה מדובר.
משה גפני: אני אמרתי, אם יהיה שר אחד שיגיד לי מה זה - - -
גאלב מג'אדלה: חוץ מאחד.
משה גפני: תגיד שר אחד.
משה גפני: אף שר לא.
משה גפני: טוב, לא חשוב, אני לא אגיד שמות.
משה גפני: אף שר לא ידע על מה מדובר והצביעו בעד, מעלים את השכר.
משה גפני: מזל שאנחנו הורדנו את זה חזרה.
משה גפני: עכשיו יש משהו חדש, בא פתאום משרד האוצר ואומר שהמטפלות יצטרכו להיות עוסק מורשה ולשלם מע"מ.
משה גפני: לא היה במשך 25 שנה, לא שילמו מע"מ, עכשיו משלמים מע"מ.
משה גפני: צריך לשלם מע"מ.
משה גפני: אז מתחילים להסביר לי שמבחינת החוק זה מוכרח להיות דבר כזה שמשלמים מע"מ.
משה גפני: אני יודע שהחוק והנהלים וכל הדברים האלה נוצרו כדי לשרת את האזרחים, כדי לעשות טוב לכולם, כדי שיהיה סדר והוא לא נעשה כדי להעשיר את קופת המדינה.
משה גפני: אם זה כדי להעשיר את קופת המדינה אז בואו נחזור לבג"ץ פרי, שייקחו להם 6 מיליארד שקל.
משה גפני: הרי כל המטרה היא לסייע.
משה גפני: מי נהנה מזה שיגבו מע"מ מהמטפלות?
משה גפני: המטפלות יפסידו מכיוון שהם יצטרכו לשלם את הכסף הזה, אבל הם יפסידו גם שכל מטפלת עם כמה ילדים תצטרך להעסיק או רואה חשבון ובמקרה הטוב מנהל חשבונות שיתחיל לדווח.
משה גפני: היא לא יודעת לדווח, היא מטפלת.
משה גפני: אז המטפלת לא מרוויחה.
משה גפני: ההורים וודאי שלא ירוויחו, מה תעשה המטפלת?
משה גפני: חלק מהכסף - - -
גאלב מג'אדלה: ההורים ישלמו, יממנו את זה.
משה גפני: בדיוק, הרי לחלק מהכסף היא תבוא להורים והיא תגיד להורים: מה אני אעשה?
משה גפני: מה אתם רוצים שאני אפסיד?
משה גפני: גם ככה אני משתכרת שכר שקובע לי משרד התמ"ת שהוא לא שכר גבוה.
גאלב מג'אדלה: ואז הילדים ינשרו.
משה גפני: ואז תבוא האימא והאימא הזאת תגיד: רק רגע, אם אני עכשיו צריכה לשלם סכום כזה ואני ממקום העבודה שלי מקבלת סכום אחר, שהוא לפעמים יכול להיות - - -
גאלב מג'אדלה: לא כדאי לי לעבוד.
משה גפני: אפילו אני הבנתי את זה, בלי ללמוד את הליבה.
אילן גילאון: איך עליתם על זה?
אילן גילאון: אני לא יודע.
אילן גילאון: איך עליתם על הדבר הזה?
משה גפני: תאמין לי, זה דבר – ואני כבר כמה ימים מנסה להבין ממשרד האוצר למה עשו את זה.
אילן גילאון: אתה יודע מה התשובה – למה לא?
משה גפני: לא, בגלל שהם אומרים לא.
משה גפני: ולכן, כיוון שההסתדרות או המייצגים - - -
איתי סבירסקי: כוח לעובדים.
משה גפני: כוח לעובדים.